b'\n_START_ARTICLE_\nJohn-Arne R\xc3\xb8ttingen\n_START_SECTION_\nArbeid\n_START_PARAGRAPH_\nI 2015 ledet R\xc3\xb8ttingen en studie hvor en ny ebolavaksine ble pr\xc3\xb8vd ut for f\xc3\xb8rste gang i en st\xc3\xb8rre fase 3-studie som unders\xc3\xb8kte om vaksinen beskyttet mot ebola. Studien ble gjennomf\xc3\xb8rt i Guinea og var et samarbeid mellom helsemyndighetene i Guinea, Verdens helseorganisasjon, Leger uten grenser og Folkehelseinstituttet._NEWLINE_Fra 2013 til 2014 ledet R\xc3\xb8ttingen en arbeidsgruppe ved Centre of Global Health Security, Chatham House, London. Gruppen kom med anbefalinger om et globalt rammeverk for \xc3\xa5 finansiere tilgang til helsetjenester for alle._NEWLINE_R\xc3\xb8ttingen ledet strategigruppen for HelseOmsorg21, et prosjekt som p\xc3\xa5 oppdrag fra Helse- og omsorgsdepartementet utviklet en nasjonal forsknings- og innovasjonsstrategi for helsesektoren i Norge i 2013. Strategien iverksettes gjennom HelseOmsorg21-r\xc3\xa5det som R\xc3\xb8ttingen leder i perioden 2015-18._NEWLINE_Fra 2010 til 2012 ledet R\xc3\xb8ttingen ekspertgruppen Consultative Expert Working Group on Research and Development (CEWG) for Verdens helseorganisasjon. Gruppen vurderte hvordan systemet for utvikling av nye medisiner kan forbedres n\xc3\xa5r det gjelder sykdommer som f\xc3\xb8rst og fremst rammer den fattige delen av verden. Det kom inn over 100 ulike forslag fra industri og frivillige organisasjoner over hele verden.\n_START_SECTION_\nFamilie\n_START_PARAGRAPH_\nR\xc3\xb8ttingen er s\xc3\xb8nn av Nils R\xc3\xb8ttingen, tidligere h\xc3\xb8gskoledirekt\xc3\xb8r ved H\xc3\xb8gskolen i Telemark.'